बिलासपुर/तखतपुर. ग्राम खेकतरा में मनियारी नदी पर दो माह पहले 2.98 करोड़ की लागत से बनाए गए स्टाॅपडेम में अभी से दरार आ गई है। इसे बनाते समय गुणवत्ता का ध्यान नहीं रखा गया इसका खामियाजा अब ग्रामीणोंं को उठाना पड़ेगा।
स्टापडेम बनाने में घटिया मटेरियल का उपयोग किया गया है। अधिकारी इस संबंध में कुछ भी कहने से बच रहे हैं। ग्रामीणोंं का कहना है कि निर्माण में कुछ अधिकारियों की मिलीभगत के कारण ही आज स्टापडेम का यह हाल है। इसे बनाने का ठेका लोरमी के एक ठेकेदार को दिया गया था। जब यहां दरारें दिखाई देने लगी तो उसे ढंकने के लिए पिचिंग का काम किया गया है। पर इसे देखकर यह तो पता चल ही जाता है कि दरारें हैं जो कभी भी बड़ा रूप ले सकती हैं और कोई हादसा हो सकता है।
कई जगहों से स्लेब अब अलग-अलग दिखाई दे रहा है। चूंकि स्टापडेम नदी की मुख्य धारा पर बना है, ऐसे में बरसात के दिनों में यह बाढ़ झेल पाएगा कि नहीं इस बात की आशंका बनी हुई है। जब इस स्टापडेम के अधिकारी आरके मिश्रा से बात की गई तो उन्होंने जानकारी नहीं होने की बात कहकर अपना पल्ला झाड़ लिया। दरअसल यहां बिना स्टीमेट बनाए स्टापडेम बनाने का प्रस्ताव शासन को भेज दिया गया था। इसमें अनियमितता की शिकायत ग्रामीणोंं ने अधिकारियों से की थी। पर इस ओर ध्यान नहीं दिया गया। इससे ग्रामीणोंं में असंतोष है।
शिकायत पर कार्रवाई नहीं
सिंचाई विभाग द्वारा बनाए गए इस एनीकट निर्माण का जायजा लेने के लिए विभाग के अधिकारियों की उपस्थिति न के बराबर रही। इंजीनियर की उपस्थिति में डेम के निर्माण कार्य में अनियमितता की गई थी। ग्रामीणों ने घटिया मटेरियल उपयोग की शिकायत की थी। पर कार्रवाई नहीं की गई।
पिचिंग का काम भी पूरा नहीं
करोड़ों की लागत से ग्रामीणोंं को पानी उपलब्ध कराने के उद्देश्य से खेकतरा में जहां एनीकट जल संसाधन विभाग ने निर्माण कराया। वहीं एनीकट के साथ साथ पिचिंग निर्माण भी कराया जाना था। अनुविभागीय अधिकारी ने बताया कि पिचिंग का काम अभी तक पूरा नहीं हुआ है। कंस्ट्रक्शन कंपनी से बात की जा रही है।
अधिकारी को नहीं है जानकारी
वहीं जब इस एनीकट के अधिकारी से जानकारी मांगी गई तो उनके द्वारा टाल मटोल की जाती रही। वे एनीकट के बारे में कुछ भी जानकारी न होने की बात कहते रहे। अनुविभागीय अधिकारी को यह भी ठीक तरह से नहीं मालूम की उस एनीकट का ठेकेदार कौन है और कितने की लागत आई है।
यहां भी हैं शिकायतें
खेकतरा के अलावा लोरमी डिवीजन अंतर्गत अमोरा, भथरी, मोढ़े, खम्हरिया, बिचारपुर, लोरमी, चनाडोंगरी, सल्फा साकेत सहित अन्य क्षेत्र के स्टापडेम में अनियमितता की शिकायत मिली थी पर न तो जांच हुई और न ही जिम्मेदार पर कार्रवाई हुई।
फाइल देखकर बताएंगे
- खेकतरा स्टापडेम लगभग तीन करोड़ की लागत से बना है। लगभग 95 प्रतिशत काम पूरा हो गया है। टेंडर लोरमी के सुरेश अग्रवाल को दिया था। इसमें शिकायत है तो वह कार्यालय आकर कर सकते हैं। अभी तक कितना भुगतान किया गया है यह फाइल देखकर ही बता पाऊंगा।
आरके मिश्रा एसडीओ जल संसाधन विभाग लोरमी
ग्रामीणोंं की निस्तारी के लिए बना है यह स्टापडेम
साल दर साल क्षेत्र का जलस्तर नीचे गिरते जा रहा था। इस पर ग्रामीणोंं ने मुख्यमंत्री से मांग की थी कि गांव खेकतरा में एक स्टापडेम का निर्माण कराया जाए। इससे गर्मी के दिनों पड़ने वाले भारी सूखे से बचा जा सके और खेकतरा व खम्हरिया के लोगों के अलावा आसपास के ग्रामीणोंं इससे राहत मिले। वहीं ग्रामीणोंं की मांग पर जल संसाधन मंत्री ने वहां पर एनीकट की मांग को स्वीकृत कर दिया था। पर निर्माण में अनियमितता से अब ऐसा लग रहा है जैसे इस स्टापडेम का ग्रामीणोंं को लाभ नहीं मिल पाएगा।
-खेकतरा स्टापडेम लगभग तीन करोड़ की लागत से बना है। लगभग 95 प्रतिशत काम पूरा हो गया है। टेंडर लोरमी के सुरेश अग्रवाल को दिया था। इसमें शिकायत है तो वह कार्यालय आकर कर सकते हैं। अभी तक कितना भुगतान किया गया है यह फाइल देखकर ही बता पाऊंगा।
आरके मिश्रा एसडीओ जल संसाधन विभाग लोरमी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hne_Deva